Foto: Index, FAH

HDZ-ovci i političari iz bliskih im stranaka od jučer histeriziraju oko presude Haškog suda hercegovačkoj šestorci. Samoubojstvo Slobodana Praljka samo je vrištanje podiglo za oktavu više, no i bez toga bi kukali o nepravednom sudu, neprihvatljivoj presudi i okrivljavali sve oko sebe za nju. Treba ih razumjeti, moraju nekako pokušati skriti da je sve, od osnivanja HVO-a i Hrvatske Republike Herceg-Bosne do jučerašnje presude, njihovo maslo.

Ima li razlike između Herceg-Bosne i SAO Krajine

Činjenice su neumoljive.

Franjo Tuđman još je 1991. godine rekao: “Perspektivna suverenost BiH nema nikakvih izgleda. Mislim da je vrijeme da iskoristimo, da okupimo hrvatsko nacionalno biće u maksimalno mogućim granicama.” Želio je tuđe i to je godinama pokušavao provesti u djelo. Podsjetimo, ako treba podsjećati, da je Tuđman bio predsjednik HDZ-a.

HDZ i bratski im HDZ iz Bosne i Hercegovine osnovali su 18. studenog 1991. godine Hrvatsku zajednicu Herceg-Bosnu, koju su 28. kolovoza 1993. proglasili republikom. Hrvatska je tijekom postojanja Herceg-Bosne, a potpuno je ukinuta tek 1996., financirala i organizirala tu samozvanu republiku koja načelno nije ni po čemu bila različita od SAO Krajine, koja se također neko vrijeme pretvarala da je republika. Bez Zagreba Herceg-Bosna ne bi ni nastala, baš kao što bez Beograda ne bi bilo Krajine. Podsjećamo, svih tih godina Hrvatskom je vladao HDZ.

Tuđman mislio da će suditi kao u Nürnbergu

Međunarodni kazneni sud za ratne zločine na području bivše Jugoslavije osnovali su Ujedinjeni narodi 1992. godine, a s radom je počeo 1993. Hrvatska je još od 1991. zagovarala osnivanje takvog međunarodnog suda. I Hrvatska je jedna od osnivača onoga što kolokvijalno nazivamo Haškim sudom. Tuđman, koji je tada neprikosnoveno vladao Hrvatskom, vjerovao je da se u Haagu neće suditi Hrvatima jer je Hrvatska osnivačica suda i jer se već tada naziralo da će Hrvatska pobijediti u ratu. Vodio se primjerom Nürnberškog suda zaboravljajući da su na njemu sudile sile pobjednice, a ne neovisni suci.

Tekst se nastavlja ispod oglasa

Prve je izručio Miroslav Tuđman

Hrvatski Sabor 1996. godine donio je Ustavni zakon o suradnji s Međunarodnim kaznenim sudom. HDZ je tada u saboru imao 75 od ukupno 127 zastupnika, natpolovičnu većinu, i trebala mu je minimalna pomoć da dvotrećinskom većinom radi što god hoće u Hrvatskoj. Tako je, pod vladavinom HDZ-a, Haški sud postao dijelom hrvatskog pravosuđa, a u nekim dijelovima mu bio i nadređen.

Već 1996. godine sudu su izručeni prvi Hrvati iz Bosne i Hercegovine, između ostalih Dario Kordić i Tihomir Blaškić, tada osumnjičeni, a kasnije osuđeni za ratne zločine. U Haag ih je ispratio osobno Miroslav Tuđman, sin moćnoga Franje, predsjednika HDZ-a i Republike Hrvatske. HDZ je vladao Hrvatskom i HDZ ih je izručio.

Hercegovačku šestorku izručio je Sanader

Za vladavine HDZ-a, puno godina kasnije, u Haagu je završila i jučer osuđena hercegovačka šestorka. Bilo je to 2006. godine kada je Hrvatskom čvrstom rukom vladao Ivo Sanader, premijer i predsjednik HDZ-a. Dvije godine ranije, 2004., podignuta je optužnica protiv Praljka i ostalih, a kao jedan od temelja za optužnicu bili su Tuđmanovi transkripti. Sudu ih je dostavio bivši član HDZ-a, a tadašnji predsjednik Republike Stjepan Mesić. Zanimljivo je da je u to doba predstojnik ureda predsjednika bio današnji HDZ-ov ministar unutarnjih poslova Davor Božinović. Nekada predstojnik, a danas ministar, jučer je stajao pokraj HDZ-ovog premijera Andreja Plenkovića i s prikladno tužnim licem slušao kako Plenković nariče nad nepravednom osudom hercegovačkoj šestorci. Tako se zatvorio krug licemjerja HDZ-ovih prvaka. Stranka koja je najodgovornija i za zločine, i za suđenja, i za presude jučer je kukala zbog nepravde. I što je najgore, mnogi im vjeruju.

Želite li momentalno primiti obavijest o svakom objavljenom članku vezanom uz HDZ, instalirajte Index.me aplikaciju i pretplatite se besplatno na tag: HDZ.



Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.